**Správa o činnosti MO MS Nedožery-Brezany za rok 2018**

Vážení prítomní, milí matičiari!

Po roku Vás srdečne vítam na výročnej schôdzi, aby sme spoločne bilancovali činnosť MO MS Nedožery-Brezany počas roka 2018.

Uplynulý rok bol bohatý na výročia. Hneď prvý deň roku 2018 sme si pripomenuli 25.výročie vzniku samostatného Slovenska, 155.výročie zakladajúceho zhromaždenia MS, ktoré sa konalo v Tur.sv.Martine,50.výročie prijatia zákona o MS, ktorý obnovil členskú základňu, utvoril členské ústredie, či 170.výročie vzniku Slov. národnej rady. Treba tiež spomenúť 100.výročie prijatia Deklarácie Slov. národa. Stalo sa tak po porade slovenských politických činiteľov, ktorí prišli do Martina na pozvanie SNR. Pripomenuli sme si výročia významných osobností matičných dejín, či už narodenia, alebo úmrtia. Spomeniem napr. Jozef Škultéty, univerzitný profesor, prozaik, jazykovedec a doživotný správca Matice slovenskej. Milan Hodža, politik a štátnik, Jozef Miloslav Hurban, organizátor slov. národného hnutia.

Ku koncu roku evidujeme 110 členov. Rozlúčili sme sa s dvoma aktívnymi členkami nášho MO MS, p.Oľgou Gašparovou a p. Emíliou Flimelovou.Tradične sme našu činnosť stavali na pilieroch kultúrno-spoločenského diania.

Našu činnosti sme hneď z jari začali s tými najmenšími. Vynášanie Moreny sme zaradili medzi naše tradičné akcie. V priebehu apríla realizovala p. Kucharovičová v obecnom múzeu Tvorivú dielňu zameranú na tkanie. Opatovne sme vycestovali za kultúrnymi podujatiami do divadla A .Bagara v Nitre. Veľmi krásne predstavenie Štefánik – slnko v zatmení, v nás zanechalo hlboké myšlienky. Jeho motto: Veriť, milovať, pracovať, je pre mnohých inšpiráciou i dnes. Ďalším divadelným nadčasovým predstavením, Otec Goriot , sme sa presvedčili, že klasika upúta stále.

V júni sme organizovali po tretíkrát stretnutie občanov zo štyroch chotárov a ako už napovedá samotný názov, stretli sme sa na Štyroch chotároch. Prišli občania z Nedožier-Brezian, Dubového, Malej Čause a Pravenca. Priaznivé počasie bolo naklonené turistickej vychádzke, za bohatej účasti občanov spomínaných obcí.

Podľa dobrého zvyku sme sa na sviatok sv. Cyrila a Metoda stretli v Úvesnom jarku a pripomenuli si významný príchod Solúnskych bratov na územie Veľkej Moravy. V spolupráci s DHZ obce sme organizovali stretnutie pri Vatre zvrchovanosti. Pri vatre sme sa spoločne stretli aj 1. septembra počas stretnutia troch generácií. Pri obidvoch akciách nám posedenie spríjemnili hudobníci z Našej kapely, za čo im patrí poďakovanie.

V dňoch 11.-12.augusta sme poriadali výlet za krásami Slovenska. Navštívili sme Hniezdne, Starú Ľubovňu, hrad a skanzen, múzeum miniatúr v poľskej Niedzici spolu s hradom a slovenský Červený Kláštor. Určite najväčší zážitok sme si odniesli zo splavovania Dunajca.

Dňa 30. októbra 2018 sme sa zúčastnili osláv 100.výročia Deklarácie slovenského národa a vzniku prvej Československej republiky, na celonárodných oslavách v Martine. Pri tejto príležitosti bola v parku sv.Cyrila a sv.Metoda odhalená busta Matúša Dulu. Bol to významný slovenský politik, ktorý v rozhodujúcich okamihoch 1.sv. vojny stál na čele SNR. V´daka nemu bola 30.10.1918 Slovenskou národnou radou prijatá Deklarácia slovenského národa.

Vo svojej kultúrno-spoločenskej činnosti pokračovali aj naše mladé matičiarky. Aj v tomto roku pracovali na rozvíjaní podujatí ako je Fašiangový sprievod obcou, Ľudový jarmok Pod vŕbičkami a Dedinské driapačky. Na finančnom zabezpečení týchto podujatí sa okrem súkromných sponzorov spolupodieľa obec, Ústredie MS a TSK. Teší nás, že podujatia sa dostávajú do pozornosti širokej verejnosti. Touto formou propagujeme nielen obec, ale aj samotnú MS a jej snahu o zachovanie a šírenie kultúrneho a duchovného dedičstva.

Medzi tradičné akcie MO MS patrí stretnutie detí s Mikulášom a v predvianočnom čase Vianočné koledy a vinše.

Na záver mi dovoľte poďakovať bývalému starostovi JUDr.Martinovi Mokrému za príkladnú spoluprácu počas 12 rokov a všetkým, ktorí svojou aktivitou, účasťou a záujmom prispievajú k činnosti MO MS a dávajú tak zmysel jeho ďalšej činnosti.

Byť Matičiarom, nie je len byť členom nejakej spoločenskej organizácie a priznávať sa k tomu, len keď nám to vyhovuje a v danom okamihu je to vhodné. Každý náš člen by mal byť hrdý na to, že je nie len Matičiarom, ale hlavne, že je Slovák.